เสือไม่สิ้นลาย! “ไทเกอร์” พลิกแซงวันสุดท้าย รีเทิร์นคว้าแชมป์ “ดิ มาสเตอร์ส” สำเร็จ
เสือไม่สิ้นลาย! “ไทเกอร์” พลิกแซงวันสุดท้าย รีเทิร์นคว้าแชมป์ “ดิ มาสเตอร์ส” สำเร็จ
15 เม.ย. 2562

ผู้สื่อข่าวรายงานว่า วานนี้ (14 เม.ย.62) ไทเกอร์ วูดส์ อดีตนักกอล์ฟมือหนึ่งของโลก ชาวอเมริกัน คว้าแชมป์ระดับเมเจอร์เป็นครั้งแรกในรอบ 11 ปี หลังจากระเบิดฟอร์มครอง “กรีนแจ๊คเก็ต” ในรายการเดอะ มาสเตอร์ส 2019 ที่สนาม ออกัสต้า รัฐจอร์เจีย ประเทศสหรัฐอเมริกา โดยผงาดแชมป์เสื้อเขียว สมัยที่ 5 และเป็นเมเจอร์ที่ 15 ของเขาอีกด้วย
โดยอดีตโปรมือ 1 โลก ทำสกอร์รวม 4 วัน ได้ 13 อันเดอรพาร์ 275 ครองแชมป์รายการนี้ด้วยสกอร์ที่เหนือกว่า ดัสติส จอห์นสัน,  แซนเดอร์ ชาฟเฟล และ บรู๊คส์ โคปก้า เพียงแค่สโตรกเดียวเท่านั้น
อย่างไรก็ดี วูดส์ ลงแข่งในวันที่ 4 ซึ่งเป็นวันสุดท้าย มีคะแนนรวม -11 ตามผู้นำคือ ฟรานเชสโก โมลินารี อยู่ 2 สโตรก และทำเบอร์ดี้เพิ่มอีก 6 หลุม และโบกี้ 4 หลุม ทำคะแนนเพิ่ม -2 ทำให้จบ 4 วันได้คะแนนรวม -13 ชนะนักกอล์ฟอีกสามคนที่ได้อันดับสองร่วมกันไปแค่ 1 สโตรก
โดย จากชัยชนะครั้งนี้ ทำให้ ไทเกอร์ วูดส์ ผงาดคว้าแชมป์เดอะ มาสเตอร์ เป็นสมัยที่ 5 หลังจากเคยทำได้ในปี 1997, 2001, 2002 และ 2005 เป็นเมเจอร์แชมป์แรกในรอบ 11 ปีอีกด้วย
อนึ่ง ช่วงเวลาที่ ไทเกอร์ ได้แชมป์เมเจอร์ 14 หนแรก ใช้เวลารวม 4,082 วัน ตั้งแต่ ปี 1997-2008 แต่เขาใช้เวลารอคอยแชมป์สมัยที่ 15 นานถึง 3,954 วัน แม้กระทั่ง โดนัลด์ ทรัมป์ ผู้นำสหรัฐ ยังทวิตข้อความร่วมยินดีกับความสำเร็จครั้งนี้
ทั้งนี้ ในการแข่งขันกอล์ฟยุคใหม่นั้น มีนักกีฬาเพียง 5 คนที่ได้แชมป์แกรนด์สแลม ครบทั้ง 4 รายการ ประกอบด้วย เดอะ มาสเตอร์ส, ดิ โอเพ่น, ยูเอส โอเพ่น และพีจีเอ แชมเปี้ยนชิพ นั่นคือ เจเน่ ซาราเซ่น, เบน โฮแกน, แกรี่ เพลเยอร์, แจ๊ค นิคลอส และไทเกอร์